
LUONNOS EUROOPAN PARLAMENTIN SUOSITUKSEKSI
komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä neuvostolle Euroopan ulkosuhdehallinnon toteuttaman seurannan tarkastelusta kahden vuoden kuluttua Euroopan parlamentin mietinnöstä, joka laadittiin EU:n strategisesta viestinnästä kolmansien osapuolten levittämän EU:n vastaisen propagandan torjumiseksi
(2018/2115(INI))
Euroopan parlamentti, joka
–	ottaa huomioon 28. kesäkuuta ja 18. lokakuuta 2018 annetut Eurooppa-neuvoston päätelmät,
–	ottaa huomioon 26. huhtikuuta 2018 annetun komission tiedonannon ”Eurooppalainen lähestymistapa disinformaation torjuntaan verkossa” (COM(2018)0236),
–	ottaa huomioon 26. syyskuuta 2018 julkaistut disinformaatiota koskevat EU:n käytännesäännöt,
–	ottaa huomioon 23. marraskuuta 2016 antamansa päätöslauselman EU:n strategisesta viestinnästä kolmansien osapuolten levittämän EU:n vastaisen propagandan torjumiseksi[footnoteRef:1],  [1:  EUVL C 224, 27.6.2018, s. 58.] 

–	ottaa huomioon 6. huhtikuuta 2016 annetun unionin ulkoasioiden ja turvallisuuspolitiikan korkean edustajan ja komission yhteisen tiedonannon ”Yhteinen kehys hybridiuhkien torjumiseksi: Euroopan unionin toimet” (JOIN(2016)0018),
–	ottaa huomioon 20. huhtikuuta 2016 annetun komission tiedonannon ”Euroopan turvallisuusagendan valjastaminen terrorismin torjuntaan ja toimivan ja todellisen turvallisuusunionin perustamisen valmisteluun” (COM(2016)0230),
–	ottaa huomioon venäjänkielisistä media-aloitteista itäisen kumppanuuden maissa ja muualla tehdyn eurooppalaisen demokratiarahaston toteutettavuustutkimuksen ”Bringing Plurality and Balance to the Russian Language Media Space”,
–	ottaa huomioon komission varapuheenjohtajan / unionin ulkoasioiden ja turvallisuuspolitiikan korkean edustajan 18. toukokuuta 2015 antaman selvityksen ”EU muuttuvassa globaalissa toimintaympäristössä – yhteenliitetympi, kiistanalaisempi ja monimutkaisempi maailma” sekä uutta EU:n turvallisuuspoliittista globaalistrategiaa koskevan meneillään olevan työn,
–	ottaa huomioon 22. kesäkuuta 2015 annetun EU:n strategista viestintää koskevan toimintasuunnitelman,
–	ottaa huomioon työjärjestyksen 113 artiklan,
–	ottaa huomioon ulkoasiainvaliokunnan mietinnön (A8‑0000/2018), 
1.	suosittaa neuvostolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle, että
Tilanne vuonna 2018 – Informaatiosodankäynnin torjunta
a)	pidetään mielessä, että sanan- ja ilmaisunvapauden sekä tiedotusvälineiden moniarvoisuuden tulisi olla demokraattisten yhteiskuntien keskiössä, ja taataan parhaimmat suojatoimet vihamielistä propagandaa vastaan; 
b)	harkitaan sitovan oikeudellisen kehyksen laatimista sekä unionin että kansainvälisellä tasolla hybridisodankäynnin torjumiseksi, kyber- ja informaatiosodankäynti mukaan luettuina, koska erityisesti Venäjän vihamieliset toimet näillä aloilla ovat osoittaneet sen tarpeelliseksi; 
c)	tuetaan propagandaa ja disinformaatiota käsittelevien valtioelinten, ajatushautomoiden ja kansalaisjärjestöjen kasvavaa joukkoa ja varmistetaan, että unionin strategisesta viestinnästä tehdään tärkeä prioriteetti unionin asialistalla; kehottaa varapuheenjohtajaa / korkeaa edustajaa ja komissiota osallistumaan aktiivisemmin näihin toimiin; 
d)	kehotetaan jälleen strategisen propagandan edelleen kiistäviä jäsenvaltioita myöntämään sen olemassaolon ja toteuttamaan ennakoivia toimia sen torjumiseksi ja paljastamiseksi; 
EU:hun ja sen naapurivaltioihin kohdistuvan väärän tiedon, disinformaation ja propagandan tyypit
e)	annetaan tunnustusta eri tasoilla tehdystä työstä EU:n ja sen naapurivaltioiden vastaisten vaikutteiden ja välineiden tunnistamiseksi ja siirretään huomio niiden vaikutusten ja vaikuttavuuden perusteelliseen selvittämiseen, jotta voidaan kehittää toimenpiteitä niiden torjumiseksi; 
f)	keskitytään valeuutisten levittämiseen käytettävien välineiden jatkuvasti nousevaan kehitysasteeseen, myös propagandan välittämisen uusiin keinoihin, joissa käytetään useita tasoltaan heikkoja verkkosivustoja, portaaleja ja TV-kanavia keskeisen viestin levittämiseen; on tässä yhteydessä huolissaan Venäjän toimista;
Toimiala ja sosiaalinen media
g)	kiinnitetään erityistä huomiota sosiaaliseen mediaan, jota pidetään sen vastatoimista huolimatta yleisimpänä disinformaation ja vihamielisen propagandan levittämisen välineenä; 
h)	säännellään yhdessä jäsenvaltioiden kanssa sosiaalisen median yhtiöiden toimia ja varmistetaan niiden täysi avoimuus ja vastuuvelvollisuus erityisesti siten, että mahdollistetaan julkaistun poliittisen sisällön tekijöiden ja tukijoiden henkilöllisyyden ja sijainnin paljastaminen;
i)	vaaditaan sosiaalisen median yhtiöitä tekemään tiivistä yhteistyötä valtioiden viranomaisten kanssa kaikissa tutkimuksissa, jotka koskevat niiden alustojen käyttöä vihamielisiin tarkoituksiin, ja tehdään avoimia tarkastuksia toimijoille, joiden on todettu levittävän disinformaatiota ja propagandaa; 
j)	pidetään mielessä, että epäilyttävien tilien sulkemista tai sopimattoman sisällön poistamista voidaan pitää sensuurina, ja varmistetaan siksi, että tällaiset toimet toteutetaan avoimesti ja yhteistyössä toimivaltaisten viranomaisten ja kansalaisyhteiskunnan kanssa ja kertoen kaikki syyt sille, miksi näin tehdään;
Parhaat käytännöt
k)	kehitetään edelleen parempaa sietokykyä ja kykyä vastata uhkiin reaaliaikaisesti, kehitetään ennalta ehkäiseviä toimia ja varaudutaan tulevaan sen sijaan, että vain reagoitaisiin jo tapahtuneisiin hyökkäyksiin ja analysoitaisiin niitä; 
l)	kiinnitetään erityistä huomiota tällaisten hyökkäysten paljastamiseen ja sen varmistamiseen, että syylliset saatetaan selkeästi vastuuseen, myös nimeämällä syylliset ja heidän tukijansa ja tavoitteensa julkisesti, ja näiden hyökkäysten kohdeyleisöön kohdistuvien vaikutusten arvioimiseen; 
m)	otetaan kansalaisyhteiskunta ja asiantuntijayhteisö mukaan sellaisten toimenpiteiden jatkokehittämiseen, joiden tavoitteena on tosiasioiden tarkistaminen ja disinformaation paljastaminen, taustatutkimuksen syventäminen ja informaation manipuloinnin analysointi;
Unionin lähestymistapa
n)	annetaan tunnustusta East StratCom -työryhmän saavuttamille konkreettisille tuloksille; tuetaan edelleen EU:n East StratCom -työryhmää, joka on perustamisestaan lähtien paljastanut yli 4 000 disinformaatiokampanjaa monesta eri aiheesta; 
o)	tehdään East StratCom -työryhmästä täysivaltainen yksikkö ja osoitetaan sille riittävät taloudelliset ja henkilöresurssit ja lisätään siten merkittävästi sen tarjoamia mahdollisuuksia, tehokkuutta ja työn laatua;
p)	puututaan East StratCom -työryhmän nykyisiin puutteisiin, muun muassa alueellisen asiantuntemuksen puutteeseen, henkilöstön suureen vaihtuvuuteen ja institutionaalisen jatkuvuuden puutteeseen, ja varmistetaan riittävät taloudelliset resurssit ja organisaatiorakenne, koska vain siten voidaan varmistaa täydellinen ammattimaisuus, tehokkuus ja tulokset; 
q)	kehotetaan myös ne jäsenvaltiot nimeämään omat kansalliset asiantuntijansa East StratCom -työryhmään, jotka eivät ole niin vielä tehneet; 
r)	sitoutetaan unionissa ja unionin ulkopuolella sijaitsevat EU:n edustustot East StratCom -työryhmän työn tukemiseen, myös tarjoamalla niiden julkaisujen käännöksiä paikallisilla kielillä; 
s)	keskitytään liittymisneuvotteluja käyviin maihin ja EU:n naapurimaihin, joihin Venäjän propaganda usein ensimmäisenä kohdistuu; 
t)	sisällytetään torjuva strateginen viestintä pysyvästi esityslistalle ja tarkistetaan säännöllisesti asiaa koskeva EU:n politiikka;
u)	ehdotetaan seuraavalle Eurooppa-neuvostolle ja komissiolle, että strategisen propagandan torjumisesta tehdään uudessa komissiossa oma erillinen toimintakokonaisuutensa ja että se saa riittävästi tukea erityisvirastolta;
v)	yhdistetään nykyiset kansalliset ja paikalliset erikoistuneet keskukset, ajatushautomot, kansalaisjärjestöt ja muut strategista propagandaa käsittelevät toimijat ja laitokset EU:n laajuiseksi verkostoksi, joka auttaisi niitä toimien koordinoinnissa ja kokoaisi niiden tekemät havainnot yhteen paikkaan; varataan tähän toimintaan asianmukaiset resurssit; korostaa, että verkoston tulisi olla avoin EU:n samanmielisille kumppaneille; 
Vaalien turvaaminen vihamieliseltä propagandalta
w)	tuomitaan jyrkästi kolmansien osapuolien puuttuminen vaaleihin ja kansanäänestyksiin sekä robottien, trollien ja valetilien käyttö poliittisissa kampanjoissa; korostaa demokraattisten yhteisöjen kykyä tehdä itsenäisesti omat poliittiset valintansa;
x)	kehotetaan jäsenvaltioita jakamaan tietoja mahdollisesta ulkopuolisesta sekaantumisesta vaaliprosesseihin ja vaihtamaan parhaita käytäntöjä sen torjumiseksi, jotta voidaan lisätä kykyä selviytyä tällaisesta sekaantumisesta; 
y)	kehotetaan jäsenvaltioita varmistamaan, että vaalilainsäädännössä otetaan huomioon kyberhyökkäysten ja vihamielisen propagandan aiheuttamat mahdolliset uhat, ja korostaa, että lakeja tulisi muuttaa asianmukaisesti, jotta niillä voidaan torjua tehokkaasti uhkia; 
z)	kehotetaan jäsenvaltioita soveltamaan vaalisääntöjä verkossa käytävään kampanjointiin ja seuraamaan ja arvioimaan verkkoalustojen poliittiseen mainontaan liittyviä avoimuutta lisääviä ominaisuuksia; 
°
°	°
2.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä tiedoksi EUH:lle ja Natolle sekä Venäjän presidentille, hallitukselle ja parlamentille.

